b'\n_START_ARTICLE_\nKosti Sundberg\n_START_PARAGRAPH_\nKonstantin \xe2\x80\x9dKosti\xe2\x80\x9d Sundberg (ent. Slastnikow; 10. tammikuuta 1893 Tampere \xe2\x80\x93 13. marraskuuta 1967) oli suomalainen j\xc3\xa4\xc3\xa4k\xc3\xa4rieverstiluutnantti. H\xc3\xa4n oli sotilaskoulutuksensa ensimm\xc3\xa4isen maailmansodan aikana Saksassa saanut j\xc3\xa4\xc3\xa4k\xc3\xa4ri. Tulikasteensa h\xc3\xa4n sai Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan komppanianp\xc3\xa4\xc3\xa4llikk\xc3\xb6n\xc3\xa4 Valkoisen armeijan j\xc3\xa4\xc3\xa4k\xc3\xa4rijoukoissa. My\xc3\xb6hemmin h\xc3\xa4n oli my\xc3\xb6s ensimm\xc3\xa4isen Reservinupseerikurssin johtajana ja Valtion pukutehtaan johtajana.\n_START_SECTION_\nPerhe ja opinnot\n_START_PARAGRAPH_\nSundbergin vanhemmat olivat kauppias Konstantin Slastnikow ja Olga Ralaschow. H\xc3\xa4net vihittiin avioliittoon vuonna 1922 Karin Margareta Femfertin kanssa. H\xc3\xa4n k\xc3\xa4vi viisi luokkaa Tampereen suomalaista yhteiskoulua. Sotilaskoulutusta Sundberg sai sotilashallinnollisten kurssien I jaksolla vuonna 1927 ja II jaksolla vuonna 1930.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSundberg ty\xc3\xb6skenteli liikemiehen\xc3\xa4 Tampereella ja my\xc3\xb6hemmin Saksassa ennen kuin liittyi yhten\xc3\xa4 ensimm\xc3\xa4isten vapaaehtoisten joukkoon, jotka aloittivat vapaaehtoisen sotilaskoulutuksensa Pfadfinder-kurssilla Saksassa, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 27. helmikuuta 1915, jolloin h\xc3\xa4net sijoitettiin joukon 2. komppaniaan. My\xc3\xb6hemmin h\xc3\xa4net sijoitettiin juuri perustetun J\xc3\xa4\xc3\xa4k\xc3\xa4ripataljoona 27:n 2. komppaniaan, josta h\xc3\xa4net siirrettiin 10. huhtikuuta 1916 alkaen pataljoonan t\xc3\xa4ydennysjoukkoon, mutta palautettiin takaisin komppaniaansa 30. hein\xc3\xa4kuuta 1916 alkaen. H\xc3\xa4n osallistui taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella sek\xc3\xa4 Aa-joella. Pataljoonan rintamakomennuksen j\xc3\xa4lkeen h\xc3\xa4net komennettiin salakirjoitusten selvitt\xc3\xa4j\xc3\xa4ksi Libaun rannikkolenn\xc3\xa4tinasemalle 10. toukokuuta 1917 ja oli teht\xc3\xa4v\xc3\xa4ss\xc3\xa4 5. helmikuuta 1918 saakka.\n_START_SECTION_\nSuomen sis\xc3\xa4llissota\n_START_PARAGRAPH_\nSundberg saapui takaisin Suomeen (Vaasaan) j\xc3\xa4\xc3\xa4k\xc3\xa4rien p\xc3\xa4\xc3\xa4joukon mukana yliluutnantiksi ylennettyn\xc3\xa4 25. helmikuuta 1918. Vaasasta h\xc3\xa4net komennettiin komppanianp\xc3\xa4\xc3\xa4llik\xc3\xb6ksi 3. J\xc3\xa4\xc3\xa4k\xc3\xa4rirykmentin 7. j\xc3\xa4\xc3\xa4k\xc3\xa4ripataljoonan 1. komppaniaan. H\xc3\xa4n osallistui sis\xc3\xa4llissodan taisteluihin Tampereella, Aittolahdessa, Lyykyl\xc3\xa4ss\xc3\xa4, Mannikkalassa ja Talissa.'